**Anexa nr. l la HCJ Argeș nr .\_\_\_\_/\_\_\_\_\_\_\_\_\_\_\_\_**

**REGULAMENT**

referitor la condițiile în care se realizează accesul pe proprietatea publică sau privată a județului Argeș în vederea instalării, întreținerii, înlocuirii sau mutării rețelelor de comunicații electronice sau a elementelor de infrastructură necesare susținerii acestora, modul de utilizare partajată a elementelor de infrastructură, precum și măsurile privind construirea de rețele de comunicații electronice în subteran

**CAPITOLUL I**

**Dispoziții generale**

**Art.1.** Prezentul regulament stabilește condițiile în care se realizează accesul de către furnizorii de rețele de comunicații electronice pe domeniul public al Județului Mureș, în vederea instalării, întreținerii, înlocuirii sau mutării rețelelor de comunicații electronice sau a elementelor de infrastructură fizică necesare susținerii acestora, măsuri privind construirea de rețele de comunicații electronice.

**Art.2.** Dispozițiile prezentului regulament nu se aplică:

a) rețelelor de comunicații electronice și elementelor de infrastructură fizică deținute sau administrate de instituțiile publice din cadrul sistemului național de apărare, ordine publică și securitate națională;

b) staţiilor de monitorizare, reţelelor de comunicaţii electronice şi elementelor de infrastructură fizică deţinute sau administrate de Autoritatea Naţională pentru Administrare şi Reglementare în Comunicaţii, denumită în continuare ANCOM, în scopul monitorizării frecvenţelor radio din benzile de frecvenţe cu utilizarea neguvernamentală.

**CAPITOLUL II**

**Dreptul de acces pe proprietatea publică /privată a Județului Argeș**

**Art.3.** Furnizorii de rețele publice de comunicații electronice, autorizați în condițiile legislației din domeniul comunicațiilor electronice, au dreptul de acces pe domeniul public al Județului Argeș, în condițiile prezentului Regulament.

**Art.4.** Persoanele care furnizează exclusiv pentru nevoi proprii rețele de comunicații electronice, cu respectarea condițiilor prevăzute de legislația din domeniul comunicațiilor electronice, au dreptul de acces pe domeniul public al Județului Argeș, în condițiile prezentului Regulament.

**Art.5.** Dreptul de acces prevăzut la art. 3 și 4 asigură folosința asupra unor imobile proprietate publică și se exercită în condițiile legii.

**Art.6.** Furnizorii de rețele de comunicații electronice beneficiază de dreptul de acces pe proprietăți pe, deasupra, în sau sub imobilele proprietate publică a Județului Argeș, inclusiv pe drumuri, poduri, tuneluri, galerii tehnico-edilitare, pasaje și viaducte, stâlpi, piloni și terenuri agricole, în condițiile prezentului Regulament, dacă sunt îndeplinite în mod cumulativ următoarele condiții:

a) exerciţiul acestui drept nu contravine legilor speciale care stabilesc regimul juridic aplicabil respectivelor imobile proprietate publică ori uzului sau interesului public căruia îi sunt destinate imobilele în cauză;

b) efectuarea lucrărilor în cauză nu este de natură să contravină cerințelor specifice de urbanism, de amenajare a teritoriului sau privind calitatea în construcții ori celor privind protecția mediului, a sănătății, apărării, ordinii publice și securității naționale, pe care trebuie să le respecte activitățile ce se desfășoară pe, deasupra, în sau sub imobilele în cauză.

**Art.7.** (1) Consiliul Județean Argeș publică pe pagina proprie de internet, **www.cjarges.ro**, și afișează la Avizier, în termen de 30 de zile de la data primirii primei cereri în vederea exercitării dreptului de acces la un anumit imobil proprietate publică, condițiile în care se realizează dreptul de acces la acest imobil și documentele pe care solicitantul urmează să le prezinte.

(2) Publicația prevăzută la alin.(1) va cuprinde cel puțin, mențiuni cu privire la:

a) entitatea care exercită dreptul de administrare a bunurilor proprietate publică a județului Argeș, precum și modalitățile în care aceasta poate fi contactată în vederea depunerii cererilor de acces pe proprietăți;

b) caracteristicile imobilului pe care se dorește exercitarea dreptului de acces și zonele în care se poate realiza dreptul de acces;

c) tarifele maxime pentru exercitarea dreptului de acces și condițiile în care acestea se aplică, precum și criteriile pe baza cărora acestea au fost stabilite, în funcție de elementele rețelelor de comunicații electronice și de elementele de infrastructură fizică care fac obiectul lucrărilor;

d) orice limitări tehnice cu privire la exercitarea dreptului de acces, care rezultă din caracteristicile de uz sau interes public ale imobilului;

e) procedura detaliată ce trebuie îndeplinită de solicitantul dreptului de acces, inclusiv orice condiții legate de documentele ce trebuie prezentate de acesta.

**CAPITOLUL III**

**Depunerea cererilor de acces pe domeniul public al Județului Argeș:**

**Art.8.** Cererile de acces pe domeniul public al județului Argeș, aflat în administrarea Consiliului Județean Argeș, în vederea instalării, întreținerii, înlocuirii sau mutării rețelelor de comunicații electronice sau a elementelor de infrastructură fizică necesare susținerii acestora, însoțite de documentele solicitate se depun la Consiliul Județean Argeș, cu sediul în Municipiul Pitești, Piața Vasile Milea nr.1, județul Argeș , CP 110053, la Registratura instituției, parter, telefon 0248/217.800, fax 0248/220.137, email: presedinte@cjargeș.ro / [birou\_presa@cjarges.ro](mailto:birou_presa@cjarges.ro).

**CAPITOLUL IV**

**Caracteristicile zonelor pe care se exercită dreptul de acces :**

**Art.9.** (1) Imobilele pe care se pot instala rețelele și echipamentele de telecomunicații electronice sunt: terenurile aferente zonei drumurilor publice, clădiri și alte terenuri aflate în administrarea Consiliului Județean Argeș.

(2) Terenurile aferente zonei drumurilor publice: ampriza drumului, zonele de siguranță și zonele de protecție.

(3) Fac parte integrantă din drum: ampriza și zonele de siguranță, suprastructura și infrastructura drumului, podurile, podețele, șanțurile, rigolele, viaductele, pasajele denivelate, zonele de sub pasajele rutiere, tunelurile și alte lucrări de artă, construcțiile de apărare, protecție și consolidare, trotuarele, pistele pentru cicliști, locurile de parcare, oprire și staționare, stațiile de taxare, bretelele de acces, drumurile tehnologice amenajate pentru întreținerea autostrăzilor, indicatoarele de semnalizare rutieră și alte dotări pentru siguranța circulației, sistemele inteligente de transport și instalațiile aferente, spațiile de serviciu sau control, spațiile cuprinse în triunghiul de vizibilitate din intersecții, spațiile cuprinse între autostradă și/sau drum și bretelele de acces, sistemele pentru protecția mediului, terenurile și plantațiile din zona drumului și perdelele de protecție, mai puțin zonele de protecție.

(4) De asemenea, se consideră ca făcând parte din drum districtele, cantoanele, pepinierele, centrele de întreținere și coordonare și orice alte construcții, amenajări sau instalații destinate apărării, exploatării sau operării drumurilor, inclusiv terenurile necesare aferente, precum și sistemele de captare, pompare și evacuare a apelor pluviale care deservesc drumurile, cu excepția acelora care fac parte, potrivit prevederilor legale, din capitalul social al unor companii naționale, societăți comerciale cu capital de stat sau pentru care au fost emise certificate de atestare a dreptului de proprietate pentru companiile naționale și societățile comerciale cu capital de stat.

(5) Ampriza drumului este suprafața de teren ocupată de elementele constructive ale drumului: parte carosabilă, trotuare, piste pentru cicliști, acostamente, șanțuri, rigole, taluzuri, șanțuri de gardă, ziduri de sprijin și alte lucrări de artă.

(6) Zonele de siguranță sunt suprafețe de teren situate de o parte și de cealaltă a amprizei drumului, destinate exclusiv semnalizării rutiere, plantației rutiere sau altor scopuri legate de întreținerea și exploatarea drumului, siguranței circulației ori protecției proprietăților situate în vecinătatea drumului. Din zonele de siguranță fac parte și suprafețele de teren destinate asigurării vizibilității în curbe și intersecții, precum și suprafețele ocupate de lucrări de consolidare a terenului drumului și altele asemenea. Limitele zonelor de siguranță a drumurilor, podurilor și viaductelor, în cale curentă și aliniament, sunt prevăzute în Anexa nr.1 din Ordonanța Guvernului nr.43/1997, privind regimul drumurilor, republicată.

(7) Zonele de protecție sunt suprafețele de teren situate de o parte și de alta a zonelor de siguranță, necesare protecției și dezvoltării viitoare a drumului. Limitele zonelor de protecție sunt prevăzute în Anexa nr.1 din Ordonanța Guvernului nr.43/1997, privind regimul drumurilor, republicată.

(8) Zonele de protecție sunt în gospodărirea persoanelor juridice sau fizice care le au în administrare sau în proprietate, cu obligaţia ca acestea, prin activitatea lor, să nu aducă prejudicii drumului sau derulării în siguranţă a traficului prin:

a) neasigurarea scurgerii apelor în mod corespunzător;

b executarea de construcţii, împrejmuiri sau plantaţii care să provoace înzăpezirea drumului sau să împiedice vizibilitatea pe drum;

c) executarea unor lucrări care periclitează stabilitatea drumului, siguranţa circulaţiei sau modifică regimul apelor subterane sau de suprafaţă;

d) lucrări de defrişare de păduri de pe versanţii împăduriţi adiacenţi drumului; pentru astfel de lucrări, administratorul domeniului silvic va solicita acordul administratorului drumului.

(9) Amplasarea în zona drumurilor a unor cabluri de energie electrică sau de telecomunicații se face, de regulă, în afara zonei de siguranță a drumului, astfel:

(a) amplasarea unor obiective în zona drumului se face cu asigurarea desfășurării fluente și în condiții de siguranță a traficului rutier;

(b) la amplasarea acestor obiective trebuie să se respecte planurile de urbanism și de amenajare a teritoriului, avizate de administratorul drumului;

(c) la stabilirea amplasării trebuie să se asigure spațiile de dezvoltare viitoare a drumului, cu minimum lățimea unei benzi de circulație în aliniament și cu respectarea condițiilor de vizibilitate pe drum.

(10) În cazuri excepționale, dacă nu se afectează stabilitatea structurii de rezistență a drumului, se poate admite instalarea cablurilor în zona de siguranță a drumului.

(11) Pentru amplasarea cablurilor în zona de protecție a drumurilor județene se va solicita acordul persoanelor fizice sau juridice care au în proprietate sau în administrare aceste suprafețe de teren.

(12) Clădiri - partea componentă a clădirilor în care se poate realiza dreptul de acces este anvelopa clădirii.

(13) Terenuri - dreptul de acces se poate realiza fără afectarea lucrărilor existente.

**CAPITOLUL V**

**Tarifele pentru exercitarea dreptului de acces pe domeniul public al județului Argeș și condițiile în care acestea se aplică**:

**Art.10.** Pentru amplasarea și pentru ocuparea terenurilor aferente zonei drumurilor județene din județul Argeș - amprizei și zonei de siguranță - respectiv pentru ocuparea terenurilor, altele decât cele aferente zonei drumurilor și/sau a clădirilor aflate în administrarea Consiliului Județean Argeș, beneficiarii dreptului de acces datorează tarife pentru exercitarea dreptului de acces pe domeniul județului Argeș, actualizate anual sau atunci când este necesar, conform legislației în vigoare, prin hotărâri ale Consiliului Județean Argeș.

**Art.11.** Condițiile în care se aplică tarifele pentru exercitarea dreptului de acces pe domeniul județului Argeș:

(1) Furnizorii de reţele de comunicaţii electronice care instalează reţele pe stâlpi, piloni sau pe alte elemente de infrastructură fizică aflate pe proprietate publică, inclusiv pe drumuri, vor încheia, cu respectarea normelor privind autorizarea executării lucrărilor de construcţii, doar contracte de exercitare a dreptului de acces la infrastructura fizică cu persoanele care deţin ori controlează elementele de infrastructură fizică, în condiţiile prezentei legi, urmând a datora tarife doar acestor persoane. (art.6 alin.(12) din Legea nr.159/2016)

(2) Situaţia în care un furnizor de reţele de comunicaţii electronice instalează reţele pe stâlpi aparţinând societăţilor care transportă sau distribuie energie electrică, aflaţi pe proprietatea publică - inclusiv pe drumuri, se circumscrie prevederilor legale menţionate la pct.(1).

(3) În cazul tuturor reţelelor instalate deasupra proprietăţii publice nu se va datora tarif pentru traversarea aeriană *(„umbra firului").*

(4) Pentru elementele de reţea de comunicaţii electronice şi elemente de infrastructură fizică care nu sunt incluse în Anexa care face parte din Decizia președintelui Autorității Naționale pentru Administrare și Reglementare în Comunicații nr. 997/13.11.2018 privind tarifele maxime care pot fi percepute pentru exercitarea dreptului de acces pe, deasupra, în sau sub imobilele proprietate publică, respectiv antene, cabinete, camere tehnice, camere de tragere, conducte, staţii de bază, stâlpi, piloni, turnuri, alte echipamente şi infrastructuri fizice suport, precum şi pentru cablurile şi cutiile pentru care se exercită un alt tip de acces decât cel prevăzut în anexă, tariful pentru exercitarea dreptului de acces pe, deasupra, în sau sub imobilele proprietatea publică este de **zero lei.** (art.1, alin.(2).

(5) Nu se aplică tarif pentru:

- accesul pentru instalarea unui cablu pe pilon/stâlp;

- accesul pentru instalarea unui cablu în subteran prin utilizarea galeriilor edilitare şi a conductelor sau sub-conductelor;

- accesul pentru instalarea unui cablu pe turn;

- accesul pentru instalarea unui cablu pe/sub/în pod/podeţ/pasaj/viaduct;

- accesul pentru instalarea unui cablu în zone subterane;

- accesul pentru instalarea unei cutii pe pilon/stâlp;

- accesul pentru instalarea unei cutii pe/sub/în pod/podeţ/pasaj/viaduct;

- accesul pentru instalarea unei cutii pe/sub/în teren.

**CAPITOLUL VI**

**Limitările tehnice cu privire la exercitarea dreptului de acces, care rezultă din caracteristicile de uz sau interes public ale imobilului** .

**Art.12. Amplasarea rețelelor de comunicații electronice va respecta următoarele condiții:**

**1. Pentru terenurile aferente zonei drumurilor județene:**

1.1.Amplasarea în paralel cu drumul a unor cabluri se realizează în afara amprizei şi a zonei de siguranţă a drumului.

1.2.În situaţii excepţionale, dacă nu afectează stabilitatea structurii de rezistenţă a drumului, se poate admite instalarea cablurilor în zona de siguranţă a drumului public.

1.3.Traversarea subterană sau aeriană a drumului de către cabluri se realizează, de regulă, în puncte în care drumul este în aliniament, intersecţia realizându-se sub un unghi cât mai apropiat de 90°, dar nu mai mic de 60°, măsurat între axul drumului şi aliniamentul cablului.

1.4.Subtraversările drumurilor cu cabluri de telecomunicaţii se realizează prin forare orizontală, cablurile fiind protejate prin tuburi de protecţie între cămine de tragere situate în afara zonei de siguranţă. În mod excepţional, căminele se pot amplasa în zona de siguranţă a drumului, atunci când limita acestei zone este şi limita proprietăţilor învecinate drumului sau atunci când condiţiile de relief sunt restrictive, precum şi atunci când amplasamentul este condiţionat de existenţa altor instalaţii.

1.5.În cazul subtraversărilor, tuburile de protecţie ale cablurilor de telecomunicaţii se instalează la o adâncime de minimum 1,50 m, măsurată între cota superioară a îmbrăcămintei şi generatoarea superioară a tubului de protecţie, respectiv de minimum 0,80 m sub cota fundului şanţului drumului.

1.6.Gropile de lucru la execuţia forajului orizontal se vor realiza în afara zonei de siguranţă a drumului.

1.7.(1) În cazuri excepţionale, dacă, din cauza prezenţei a numeroase instalaţii subterane în zona traversării, există pericolul ca la execuţia forării orizontale acestea să fie deteriorate, se poate admite subtraversarea prin şanţ deschis. Structura rutieră afectată de execuţia acestor lucrări va fi refăcută prin grija şi pe cheltuiala beneficiarului autorizaţiei de amplasare, de către o societate specializată în astfel de lucrări de drumuri, respectând reglementările în vigoare.

(2) Beneficiarul are obligaţia de a asigura realizarea şi verificarea execuţiei corecte a lucrărilor de construcţie şi a calităţii acestora, prin responsabili tehnici cu execuţia, diriginţi de specialitate sau agenţi economici de consultanţă specializaţi, pe tot parcursul lucrărilor, în conformitate cu Legea nr.10/1995 privind calitatea în construcţii, republicată. Execuţia se poate face fie prin instituirea de restricţii temporare, parţiale sau totale de circulaţie, cu informarea prealabilă, inclusiv a variantelor de rute alternative, fie succesiv, pe câte o jumătate din lăţimea părţii carosabile, după obținerea Avizului Poliției rutiere. Beneficiarul autorizaţiei de amplasare şi/sau acces în zona drumului public va asigura pentru lucrările de refacere a drumului o garanţie de minimum 2 ani de la recepţia la terminarea lucrărilor. Pe toată durata existenţei obiectivului, orice degradare a structurii rutiere, apărută pe sectorul de drum afectat de amplasarea conductelor, va fi remediată imediat pe cheltuiala beneficiarului, cu respectarea condiţiilor de calitate impuse prin reglementările tehnice în vigoare.

1.8. Traversarea cursurilor de ape şi a altor obstacole se realizează independent de lucrările de artă ale drumului, în afara zonei de siguranţă a lucrării de artă. Infrastructurile construcţiei de traversare se amplasează în dreptul infrastructurilor podului rutier, iar cota inferioară a cablului la săgeata maximă a elementelor de susţinere a cablului va fi superioară cotei intradosului suprastructurii lucrării de artă. Prin amplasarea cablurilor nu vor fi afectate lucrările de apărare a malurilor şi infrastructura lucrărilor de artă.

1.9. În mod excepţional, cablurile se pot amplasa pe podurile, viaductele sau pasajele denivelate ale drumului, în tuburi de protecţie, într-o soluţie avizată de administratorul infrastructurii rutiere, dacă acestea nu împiedică circulaţia vehiculelor şi a pietonilor, fără să afecteze comportarea în timp a construcţiei sau să genereze încărcări suplimentare care să influenţeze calculul de rezistenţă şi în baza unei expertize de specialitate, pentru care întreaga răspundere o poartă expertul tehnic sau cu avizul proiectantului lucrării de artă. De asemenea, amplasarea nu trebuie să afecteze secţiunea de curgere luată în calcul la dimensionarea lucrării de artă. În cazul în care cablurile se instalează prin suspendare de suprastructura podului, poziţia acestora trebuie aleasă astfel încât să nu reducă debuşeul podului, respectiv înălţimea de liberă trecere a pasajelor denivelate.

1.10. În tuburile de protecţie se vor prevedea cabluri din oţel pentru facilitarea tragerii cablurilor electrice sau de telecomunicaţii, în caz de avarie sau în alte soluţii care impun înlocuirea acestora. La capetele lucrării de artă se va prevedea rezerva de cablu suficientă în vederea mutării acestuia pe parcursul lucrărilor de intervenţie/reparaţie/modernizare/reabilitare a lucrării de artă.

1.11. Amplasarea stâlpilor de susţinere a cablurilor instalate aerian se realizează la o distanţă suficientă faţă de drum, astfel încât, în situaţia lărgirii drumului cu câte o bandă pentru fiecare sens de circulaţie, stâlpii să rămână în afara zonei de siguranţă a drumului, fără a fi necesară mutarea lor.

1.12. Traversările aeriene ale cablurilor trebuie să asigure o înălţime de liberă trecere de minimum 6,0 m, măsurată între cota inferioară a cablurilor la săgeata maximă şi cel mai înalt punct al platformei drumului.

**2. Pentru clădiri** :

2.1 Nu se poate realiza dreptul de acces al furnizorilor de comunicații electronice la clădirile cu regim special.

2.2 Instalarea, întreținerea, înlocuirea sau mutarea elementelor de rețele publice de comunicații electronice sau a elementelelor de infrastructură necesare susținerii acestora se vor realiza astfel:

a) întreținerea rețelei existente se va face fără afectarea fațadelor clădirilor, se va realiza identificarea prin etichetare, nu se permite rezerva de cablu pe stâlpi;

b) la punerea în funcțiune a rețelei subterane se va dezafecta rețeua aeriană;

c) durata estimativă a lucrărilor de instalare, întreținere sau mutare a elementelor de rețele publice de comunicații electronice sau a elementelelor de infrastructură necesare susținerii acestora va fi de 6 luni de la obținerea autorizației de construire.

2.3.În cazul imobilelor cu profil curativ-profilactic se vor solicita următoarele:

a) date electromagnetice despre echipamentele folosite (frecvență, azimut, putere emisie, etc.);

b) impactul asupra mediului și asupra aparaturii medicale din punct de vedere electromagnetic;

c) punct de vedere/acord (măsurători de câmpuri electromagnetice) de la Institutul Național de Sănătate Publică;

d) solicitare punct de vedere ANCOM ;

e) acord de vecinătate cu alți furnizori de comunicații în cazul în care nu se acceptă partajarea;

respectarea OMSP nr. 1193 din 29.09.2006 privind limitarea expunerii populației generate de campuri elexctromagnetice.

2.3 Lucrările necesare pentru exercitarea dreptului de acces, inclusiv și pentru exploatarea şi întreţinerea echipamentelor instalate pe proprietatea titularului dreptului de proprietate sau titularului dreptului de administrare se realizează cu respectarea următoarelor condiţii:

a) să nu deterioreze căile de acces a imobilului şi nici a altor entităţi situate în preajmă.

b) să nu se perturbeze regimul de activitate al titularului dreptului de proprietate sau titularului dreptului de administrare și a altor entităţi din aceeaşi zonă.

c) furnizorii au obligaţia de a readuce în starea iniţială proprietatea afectată de realizarea lucrărilor de acces sau, prin acordul părţilor, de a compensa cheltuielile determinate de readucerea în starea iniţială a proprietăţii afectate.

d) furnizorii au obligația să suporte in întregime cheltuielile cu privire la instalarea, modificarea, operarea, întreținerea și repararea rețelelor publice de comunicații electronice sau elementelor de infrastructura necesare susținerii acestora.

e) furnizorii au obligaţia să reamplaseze elementele reţelelor publice de comunicaţii electronice ori elementele de infrastructură necesare susţinerii acestora pe cheltuială proprie, la solicitarea justificată a titularului dreptului de proprietate sau titularului dreptului de administrare.

f) furnizorii garantează că elementele de rețea instalate pe această proprietate nu au efecte secundare/ nocive pentru persoanele aflate în perimetrul imobilului.

g) furnizorii au obligația de a lua toate măsurile necesare în scopul evitării producerii de accidente care să pună în pericol viața cetățenilor, să producă pagube materiale sau care să restricționeze accesul în/pe imobilul în cauză.

h) atunci când lucrările de acces intervin asupra structurii de rezistență a construcției sau imobilul/ construcția se încărca cu o sarcină suplimentară semnificativă, accesul va fi analizat numai după expertizarea tehnică a imobilului/ construcției.

i) este interzisă amplasarea cu titlu provizoriu sau definitiv, pe fațada, acoperișul și pereții exteriori ai imobilului, role de cabluri rezultate ca surplus al rețelelor de comunicații sau a diverselor echipamente care nu contribuie efectiv la funcționarea rețelei existente.

j) modalitățile de amplasare a elementelor rețelelor de comunicații ori elementelor de infrastructură asociată vor respecta normelor tehnice aplicabile în vigoare privind proiectarea și instalarea rețelelor de comunicații.

**3. Pentru terenuri** :

3.1 Lucrările de montare a cablurilor suprateran și subteran se vor efectua cu respectarea prevederilor legislației în vigoare și fără să afecteze lucrările existente, precum și în conformitate cu programele de dezvoltare aprobate în condițiile legii.

3.2 Limitarile tehnice cu privire la exercitarea dreptului de acces, care rezulta din caracteristicile de uz sau interes public/privat ale imobilului vor fi stabilite prin Certificatul de urbanism in functie de amplasamentul elementelor de infrastructura necesare sustinerii a retelelor de comunicatii electronice, cu respectare prevederilor PUG si RLU ale Județului Argeș.

3.3 ANCOM, poate impune unei persoane care deține sau controlează elemente de infrastructură obligația de a permite unui furnizor de rețele de comunicații electronice utilizarea acestor elemente, inclusiv clădiri ori intrări în clădiri, cablaje din clădiri, piloni, antene, turnuri si alte construcții de susținere, canale, conducte, camere de vizitare și cabinete, precum și elemente de rețea pasive, în vederea instalării, întreținerii, înlocuirii sau mutării rețelelor de comunicații electronice, acolo unde este posibil din punct de vedere tehnic și fezabil economic.

3.4 Obligația de utilizare partajata a infrastructurii poate fi impusă atunci când este necesar în vederea protecției mediului, a igienei si a sănătății publice sau a ordinii publice ori atunci când este necesar pentru îndeplinirea unor cerințe specifice de urbanism sau de amenajare a teritoriului.

3.5 În cazul în care impune unei persoane care deține sau controlează elemente ale infrastructurii obligația de partajare, ANCOM stabilește și condițiile în care se realizează utilizarea partajată a infrastructurii, inclusiv criteriile de partajare a costurilor.

3.6.Orice intervenție asupra monumentelor istorice și asupra imobilelor din zona lor de protecție, precum și orice modificare a situației juridice a acestora se fac numai în condițiile Legii nr. 422/2001.

3.7.Intervențiile se fac numai pe bază și cu respectarea avizului emis de către Ministerul Culturii sau, după caz, de către direcțiile deconcentrate ale Ministerului Culturii.

**CAPITOLUL VII**

**Procedura ce trebuie îndeplinită de solicitantul dreptului de acces și documentele ce trebuie prezentate de acesta .**

**Art.13**(1) În vederea exercitării dreptului de acces, solicitantul va depune o cerere la Consiliul Județean Argeș însoțită de toate documentele solicitate, arătând îndeplinirea condițiilor deacces.   
 (2) Cererea de acces va conține informații cu privire la:

a) datele de identificare şi de contact ale furnizorului solicitant care intenţionează să realizeze lucrările de acces pe proprietăți și sau de utilizare partajată a infrastructurii fizice (documente de acord /autorizație de amplasament);

b) datele persoanei împuternicite pentru efectuarea lucrărilor, unde este cazul

c) descrierea succintă a lucrărilor pe care intenționează să le efectueze, inclusiv imobilele/zonele/tipul de infrastructură ale domeniului public/ privat pe care intenționează să își exercite dreptul de acces (piese scrise, piese desenate), data începerii

d) copie a cerificatului de înregistrare la Registrul Comețului

e) dovada calității de furnizor de rețele de comunicații electronice

f) copii ale documentelor care însoțesc aparatura care se va instala din care să rezulte că acestea îndeplinesc condițiile de conformitate

g) declarația prin care furnizorul își însusește în totalitate prevederile impuse

h) cerificatul de urbanism, dacă este cazul

i) scopul solicitării dreptului de acces în zona respectivă;

j) lucrările ce urmează a fi efectuate (memoriul tehnic de prezentare);

k) durata estimativă a realizării lucrărilor, dar și perioada în care intenționează să beneficieze de acces pe proprietatea publică.

(3) În cazul transmiterii unei cereri incomplete, se va solicita completarea acesteia în cel mult 10 zile de la primirea cererii, termenul prevăzut la alin. (4) prelungindu-se în mod corespunzător cu intervalul de timp în care solicitantul va completa cererea.

(4) Acordarea dreptului de acces poate fi refuzata doar în cazuri obiective si temeinic justificate. Criterii obiective de refuz al accesului:

- imposibilitatea tehnică

- lipsa spațiului disponibil

- afectarea integrității și securității reșelelor deja instalate

- riscuri de interferențe semnificative cauzate de furnizarea serviciilor pe elementele de rețea care ar urma să fie instalate.În acest caz fiind necesar un acord de vecinătate cu operatorul ce deține deja infrastructura de comunicații. Aceste criterii se aplică numai în cazurile în care montarea elementelor de rețea a fost realizată corect din punct de vedere tehnic conform celor mai bune practici în domeniu. Motivele care au determinat respingerea cererii se comunică solicitantului în formă scrisă. Refuzul acordării dreptului de acces poate fi atacat de către solicitant la instanța competentă.

(5) Consiliul Județean Argeș va analiza îndeplinirea condițiilor de acces prevăzute în prezentul regulament și va comunica solicitantului soluția motivată, în termen de cel mult 30 de zile de la data primirii cererii și a documentelor care atestă îndeplinirea condițiilor de acces.

a) Titularul dreptului de proprietate - Județul Argeș prinComisia tehnică constituită din funcționari din cadrul aparatului de specialitate va centraliza cererile de exercitare a dreptului de acces și le va transmite, însotite de documentațiile necesare, către:

-Serviciul Evidență Administrare Patrimoniu și Devize - în vederea analizării și verificării din punct de vedere al eventualelor litigii și notificări in baza Legii nr.10/2001; în vederea identificării și prezentării istoricului patrimonial și a stabilirii apartenenței la domeniul public sau privat al județului și prezentării situației cadastrale pentru terenul pentru care se solicită accesul;

-Direcția Amenajarea Teritoriului și Urbanism - în vederea analizării din punct de vedere urbanistic;

-Serviciul Monitorizare Lucrări Publice și Guvernanță Corporativă - în vederea analizării și luării la cunoștință;

-Biroul Informatic- în vederea analizării și luării la cunoștință;

-Unitatea Județeană pentru Monitorizarea Serviciilor Comunitare de Utilități Publice - în vederea analizării și luării la cunoștință.

b) Comisia tehnică constituită în baza dispoziției Președintelui Consiliului Județean Argeș, va fi formată din câte un reprezentant al Serviciului Evidență Administrare Patrimoniu și Devize, Direcția Amenajarea Teritoriului și Urbanism, Serviciului Juridic Contencios, Serviciului Monitorizare Lucrări Publice și Guvernanță Corporativă, Biroului Informatic, Serviciului Unitatea Județeană pentru Monitorizarea Serviciilor comunitare de Utilitati Publiceșiva fi împuternicită cu verificarea și analizarea îndeplinirii de către furnizorii de rețele publice de comunicații electronice a condițiilor de acces pe proprietatea publică sau privată a județului Argeș, in conformitate cu condițiile prevazute în Regulament și va aproba sau respinge motivat, după caz, solicitările depuse de către furizorii de rețele publice de comunicații electronice.

c) Procesul -Verbal de ședință în care este înscrisă Hotărârea comisiei va fi comunicat Serviciului Evidență Administrare Patrimoniu și Devize, Direcției Amenajarea Teritoriului și Urbanism, Serviciului Juridic Contencios, Serviciului Monitorizare Lucrări Publice și Guvernanță Corporativă, Serviciului Informatic, Serviciului Unitatea Județeană pentru Monitorizarea Serviciilor comunitare de Utilitati Publice, Directiei Amenajarea Teritoriului și Urbanism ai căror reprezentanti fac parte din comisie.

d) Secretarul comisiei tehnice va comunica furnizorilor de rețele publice de comunicații electronice soluția motivată, în termen de cel mult 30 de zile de la data înregistrăirii cererii și a documentelor care atestă îndeplinirea condițiilor de acces.

(4) Prima cerere transmisă Consiliului Județean Argeș, în vederea exercitării accesului pe proprietatea publică a județului Argeș, se analizează în termen de 30 de zile de la data publicării condițiilor de acces, fără a depăși 60 de zile de la data transmiterii cererii inițiale. Cererea va conține elementele prevăzute la alin. (2) și documentația necesară eliberării acordului prealabil.

(5) Cererile transmise titularului dreptului de administrare – Consiliul Județean Argeș, în vederea exercitării dreptului de acces pe proprietatea publică a județului Argeș, se analizează pe baza principiilor transparenței, obiectivității, proporționalității și nediscriminării. În cazul transmiterii unei cereri incomplete, se va solicita completarea acesteia în cel mult 10 zile de la primirea cererii, termenul prevăzut la alin. (3) sau (4) prelungindu-se în mod corespunzător cu intervalul de timp în care solicitantul va completa cererea.

(6) Acordarea dreptului de acces poate fi refuzată doar în cazuri obiective și temeinic justificate. Motivele care au determinat respingerea cererii se comunică solicitantului.

(7) Împreună cu motivele de refuz prevăzute la alin.(6), Consiliul Județean Argeș poate comunica furnizorilor de reţele de comunicaţii electronice solicitanţi şi zonele în care ar putea avea acces conform condiţiilor publicate, ca alternativă la cererea de acces respinsă.

(8) Refuzul acordării dreptului de acces poate fi atacat de către solicitant la instanța competentă, în condițiile art. 17 din prezentul Regulament.

**Art.14.** (1) Pentru instalarea de cabluri, dispozitive sau alte instalații asemănătoare pe stâlpii din zona drumului, având alte destinații decât distribuirea de energie electrică, este obligatorie obținerea acordului și autorizației de amplasare și/sau de acces în zona drumului de la administratorul drumului. Pentru obținerea acordului prealabil și a autorizației, beneficiarul trebuie să prezinte, în cuprinsul documentației tehnice aferente, și acordul proprietarului stâlpului.

(2) Obligația și responsabilitatea privind solicitarea acordului prealabil și a autorizației de amplasare și/sau de acces în zona drumului public, precum și responsabilitatea respectării acestora revin beneficiarului lucrărilor sau obiectivelor realizate ori amplasate în zona drumului public.

(3) Acordul prealabil și autorizația de amplasare și/sau de acces la zona drumului se emit pentru o anumită funcție și/sau destinație a obiectivului. Schimbarea funcției și/sau a destinației obiectivului de către titularul autorizației de amplasare și/sau de acces se realizează numai cu aprobarea administratorului drumului.

(4) Pentru amplasarea și accesul în zona drumului, beneficiarul are obligația încheierii cu administratorul drumului public a contractului pentru utilizare și acces în zona drumului public și plata tarifelor corespunzătoare.

(5) Contractul se încheie odată cu eliberarea autorizației de amplasare și/sau de acces în zona drumului public.

(6) Acceptul administratorului drumului comportă două faze: - acordul prealabil, care se obține la faza de proiectare; - autorizația de amplasare și/sau acces la drum, care se obține înainte de începerea lucrărilor în zona drumului.

(7) Pentru lucrările executate pe drumurile județene și pe alte imobile (terenuri și clădiri) aflate în proprietatea publică a județului Argeș, este necesară obținerea Acordului prealabil din partea Consiliului Județean Argeș. În acest sens se va depune la Registratură, o cerere însoțită de documentația tehnică compusă din următoarele date și documente:

- datele de identificare și de contact ale furnizorului de rețele de comunicații electronice care intenționează să realizeze lucrările de acces pe proprietatea publică a județului Argeș;

- copie a Certificatului de urbanism, cu termen de valabilitate, eliberat de organele competente pentru lucrările solicitate în cerere;

- copie a actului de identitate (în cazul persoanelor fizice) sau copie a certificatului de înregistrare fiscală (în cazul persoanelor juridice sau a persoanelor fizice autorizate);

- memoriu tehnic care să cuprindă descrierea lucrărilor ce urmează a fi amplasate în zona drumurilor județene, precum și localizarea acestora;

- piese desenate care să cuprindă: - Plan de încadrare în zonă la o scară convenabilă (1:2000/1:5000);

- Planuri de situație pe care să fie figurate lucrările propuse;

- alte elemente relevante.

(8) Acordul prealabil emis este documentul prin care administratorul drumurilor județene/clădirilor/terenurilor acceptă amplasarea în principiu a unor lucrări în zona acestor drumuri județene/clădiri/terenuri, dar în condițiile impuse prin acesta.

(9) Pentru obținerea Autorizației de amplasare și/sau de acces în zona drumului județean din partea Consiliului Județean Argeș, se va depune la Registratura Consiliului Județean Argeș o cerere însoțită de o documentație tehnică compusă din următoarele date și documente:

- Datele de identificare și de contact ale furnizorului de rețele de comunicații electronice care intenționează să realizeze lucrările de acces pe proprietăți;

- Copie a acordului prealabil eliberat de Direcția Tehnică din cadrul Consiliului Județean Argeș pentru lucrarea respectivă;

- Memoriu tehnic de prezentare a lucrării solicitate pentru avizare (întocmit conform condițiilor impuse prin acordul prealabil)

- Extras din Proiectul tehnic din care să rezulte:

1.pozițiile kilometrice şi metrice (pe drumul județean) ale începutului și sfârșitului traseului cablului, ale subtraversărilor/traversărilor drumului judeţean;

2.amplasarea rețelelor de comunicații electronice în cadrul zonei drumului județean (distanțe față de axul drumului județean);

3 amplasarea stâlpilor în zona drumului județean (distanțe față de axul drumului județean);

4.descrierea modului de amplasare a rețelelor de comunicații electronice (cu referiri la modul de execuție a șanțului în care va fi amplasată rețeaua, de amplasare a stâlpilor, de depozitare în timpul lucrărilor a pământului rezultat din săpătură, a utilajelor, a materialelor și a uneltelor, de execuție a subtraversării/traversării drumului județean, asigurarea circulației pietonilor în timpul lucrărilor);

5.modul de refacere al zonei afectate; - modul de semnalizare al lucrărilor; - durata de execuție a lucrărilor.

6.copie a actului de identitate (în cazul persoanelor fizice) sau copie a certificatului de înregistrare fiscal ( în cazul persoanelor juridice sau a persoanelor fizice autorizate);

7.Plan de încadrare în zonă, la o scară convenabilă (1:2000/1:5000);

8. Plan de situație scara 1:500, care să cuprindă:

- traseul drumului cu amplasarea rețelelor de comunicații electronice în zona 11/16 drumului cu specificarea distanței față de drumul județean;

- pozițiile kilometrice și metrice pe drumul județean ale începutului și sfârșitului traseului rețelei și a subtraversărilor/supratraversărilor. Aceste poziții kilometrice vor fi stabilite în teren împreună cu reprezentantul Consiliului Județean Argeș.

-Secțiuni transversale:

1.în dreptul subtraversărilor/supratraversărilor (cu specificarea adâncimii/ înălțimii de amplasare a acestora față de cota în ax a drumului județean);

2.pentru zonele caracteristice la amplasarea în paralel cu drumul județean (cu specificarea distanței de amplasare față de axul drumului județean);

-Alte elemente relevante:

- Pentru lucrările care presupun perturbarea traficului, documentația va conține Avizul Poliției rutiere. Pentru rețelele de comunicații electronice deja existente, se vor depune următoarele documente:

- Piese desenate care să cuprindă:

1. Plan de încadrare în zonă;

2. Planuri de situație pe care se vor figura rețelele existente în zona drumului județean, pozițiile km între care sunt amplasate, precum și distanțele de amplasare dintre axul drumului și acestea, axul drumului fiind elementul de referință al acestuia;

3. Profile transversale prin drumurile județene din care să rezulte distanțele de amplasare a rețelelor electronice față de axul drumului:

4. Detalii de subtraversare a drumurilor județene cu cablurile de comunicații electronice.

(10) Documentația tehnică se va depune într-un exemplar în format letric, respectiv în format pdf semnată și ștampilată, în vederea arhivării electronice.

(11) Întocmirea documentațiilor tehnice menționate se va face în conformitate cu prevederile următoarelor acte normative: - Ordonanța Guvernului nr.43/1997 privind regimul drumurilor, republicată, cu modificările și completările ulterioare; - Normele tehnice privind amplasarea lucrărilor edilitare, a stâlpilor pentru instalații şi a pomilor în localităţile urbane şi rurale, aprobate prin Ordinul nr.1294/2017; - Regulamentul General de Urbanism aprobat prin Hotărârea Guvernului nr.525/1996, republicată, cu modificările și completările ulterioare; - Normativele tehnice specifice, existente în domeniul comunicațiilor electronice.

(12) Pentru clădiri și terenuri furnizorul de rețele de comunicații electronice va prezenta certifictul de urbanism în vederea obținerii/emiterii acordului.

(13) Contractul pentru realizarea accesului pe clădiri și terenuri în vederea instalării, întreținerii, înlocuirii, mutării sau existenței rețelelor de comunicații electronice sau a elementelor de infrastructură fizică necesare susținerii acestora se încheie odată cu eliberarea acordului de la pct.(12).

**Art.15** (1) În zonele în care există anumite restricţii, stabilite conform prevederilor unor acte normative, cu privire la executarea lucrărilor de acces pe proprietatea publică, astfel încât alte elemente ale reţelelor de comunicaţii electronice sau alte elemente de infrastructură fizică necesare susţinerii acestora nu mai pot fi instalate, elementele de infrastructură fizică existente, deţinute de operatorii de reţele, vor putea face obiectul exercitării dreptului de acces în conformitate cu prevederile Legii nr.159/2016.

(2) Consiliul Județean Argeș poate solicita furnizorilor de rețele de comunicații electronice includerea în contracte a unor clauze care limitează exercitarea dreptului de acces în anumite zone, astfel încât să nu fie afectată realizarea altor proiecte de utilitate publică.

(3) Clauzele stabilite în conformitate cu prevederile alin.(2) nu vor afecta funcționalitatea elementelor de infrastructură și a rețelelor de comunicații electronice și vor fi obiective, nediscriminatorii, proporționale și justificate.

**Art.16.** (1) Titularii dreptului instituit în condițiile art.6 își pot exercita dreptul de acces numai după încheierea unui contract cu titularul dreptului de administrare - Consiliul Județean Argeș, prin care se stabilesc condițiile de exercitare a acestui drept.

(2) Contractul prevăzut la alin.(1) se poate încheia cu titularii dreptului de concesiune, de închiriere sau de folosință cu titlu gratuit, după caz, numai atunci când această posibilitate este prevăzută în mod expres prin actele prin care li s-a acordat dreptul de concesiune, închiriere ori folosință cu titlu gratuit.

(3) Condițiile stabilite prin contractul încheiat trebuie să fie nediscriminatorii față de toți furnizorii de rețele de comunicații electronice.

(4) Dacă în urma negocierii într-un contract se oferă condiții mai favorabile unui furnizor de rețele de comunicații electronice, inclusiv în ceea ce privește tariful, decât cele prevăzute în condițiile publicate în conformitate cu dispozițiile art.7 sau prevăzute în contractele încheiate cu alți furnizori de rețele de comunicații electronice, aceste condiții vor fi oferite tuturor celorlalți furnizori, pe baze nediscriminatorii.

(5) În termen de 15 zile de la data încheierii contractului în vederea exercitării dreptului de acces pe proprietatea publică, Consiliul Județean Argeș, are obligația de a publica acest contract pe pagina sa de internet.

(6) Furnizorii de reţele de comunicaţii electronice care exercită dreptul de acces pe proprietatea publică au obligaţia de a transmite o copie de pe aceste contracte ANCOM, care are obligaţia de a o pune la dispoziţia oricărei persoane interesate

(7) Contractul încheiat în condițiile prezentului articol trebuie să prevadă cel puțin:

a) zonele în care este permis accesul, metodele de lucru ce urmează a fi utilizate și condițiile efective, inclusiv termenul, în care titularul dreptului de acces poate realiza lucrări de construire, instalare, întreținere, înlocuire sau mutare a rețelelor de comunicații electronice ori a elementelor de infrastructură, inclusiv lucrări de reparații cu caracter de urgență;

b) condițiile în care proprietarul sau deținătorul imobilului poate efectua lucrări ce ar afecta accesul la rețelele de comunicații electronice ori la elementele de infrastructură fizică necesare susținerii acestora sau buna lor întreținere ori care ar necesita mutarea lor;

c) modalitățile și termenele de informare între părți cu privire la realizarea unor lucrări pe imobilul proprietate publică pe care se exercită dreptul de acces;

d) tariful datorat pentru exercitarea dreptului de acces;

e) condiţiile, inclusiv termenul, în care titularul dreptului de acces va readuce în starea iniţială proprietatea afectată de realizarea lucrărilor de acces pe proprietăţi.

**Art.17.** (1) În situația în care contractul prevăzut la art.16 nu se poate încheia în termen de maximum două luni de la data cererii de exercitare a dreptului de acces pe proprietatea publică ori în cazul refuzului de acordare a dreptului de acces, potrivit prevederilor art. 13, alin.6, oricare dintre părți se poate adresa instanței competente.

(2) În cazul în care dreptul de acces se exercită asupra unui imobil proprietate publică, în termen de maximum 15 zile de la data comunicării hotărârii judecătoreşti definitive, titularul dreptului de administrare asupra imobilului are obligaţia de a o face publică pe pagina sa de internet.

(3) Furnizorii de rețele de comunicații electronice care exercită dreptul de acces pe proprietatea publică au obligația de a transmite o copie de pe această hotărâre ANCOM, cu obligația acesteia de a o pune la dispoziția oricărei persoane interesate.

(4) Hotărârilor judecătorești care țin loc de contract între părți, le sunt aplicabile în mod corespunzător prevederile art. 16 alin. (8) din prezentul Regulament.

**CAPITOLUL VIII**

**Dispoziții privind exercitarea dreptului de acces**

**Art.18**. (1) Persoanele împuternicite de furnizorii de rețele de comunicații electronice să efectueze lucrări de acces pe proprietăți sau să desfășoare activități de studiu ori de proiectare în vederea efectuării acestor lucrări au dreptul de acces numai în măsura în care este necesar pentru îndeplinirea atribuțiilor de serviciu, pe baza unei împuterniciri scrise din partea furnizorilor în cauză, cu acordul Consiliului Județean Argeș şi fără a aduce atingere dreptului de folosinţă asupra părţii din imobil care nu face obiectul exercitării dreptului de acces instituit în condiţiile art.6 din prezentul Regulament.

(2) Exercitarea dreptului prevăzut la alin.(1) se poate realiza numai după transmiterea unei notificări cu cel puțin două zile lucrătoare în avans Consiliului Județean Argeș, cu excepția cazului în care este necesară efectuarea unor lucrări de reparații cu caracter de urgență.

(3) Consiliul Județean Argeș nu are dreptul de a refuza accesul persoanelor prevăzute la alin.(1) în cazul în care acesta se realizează în condițiile stabilite printr-un contract încheiat potrivit prevederilor din prezentul regulament sau printr-o hotărâre judecătorească pronunţată în condiţiile art.17.

(4) În lipsa acordului, accesul poate fi autorizat prin hotărâre judecătorească.

**Art.19**. (1) Dreptul instituit în condițiile prezentului Regulament nu afectează existența dreptului de proprietate sau a altor drepturi reale asupra imobilului respectiv ori asupra infrastructurii fizice care face obiectul dreptului de acces sau asupra reţelelor de comunicaţii electronice ori a elementelor de infrastructură necesare susţinerii acestora.

(2) Exercitarea dreptului instituit în condițiile prezentului Regulament nu va cauza schimbarea destinației imobilului decât în limitele necesare, cu respectarea legislaţiei în vigoare, urmând a afecta cât mai puţin imobilul asupra căruia se constituie dreptul de acces.

(3) Furnizorul de rețele de comunicații electronice are obligația de a readuce în starea inițială proprietatea afectată de realizarea lucrărilor de acces pe proprietăți sau, prin acordul părților, poate compensa Consiliului Județean Argeș cheltuielile determinate de aducerea în starea inițială a proprietății afectate.

**Art.20.** În cazul în care anumite lucrări efectuate în exercitarea dreptului de acces pe proprietăți sunt afectate de lucrări de interes național sau de interes local de utilitate publică se va aplica procedura de expropriere, în condițiile legii.

**Art.21**.(1) Titularul dreptului instituit în condițiile prezentului Regulament poate solicita Consiliului Județean Argeș, în situația în care nu există o soluție alternativă, tăierea, cu respectarea prevederilor legale din domeniul protecției mediului, a arborilor sau arbuștilor, precum și a ramurilor ori rădăcinilor care îngreunează sau ar îngreuna efectuarea lucrărilor de acces pe proprietăți. Aceste operațiuni se vor realiza pe cheltuiala solicitantului și cu acordarea despăgubirilor prevăzute de lege.

(2) Dacă, în termen de 45 de zile de la primirea solicitării, Consiliul Județean Argeș nu efectuează operațiunile prevăzute la alin.(1), furnizorul de rețele de comunicații electronice poate realiza aceste operațiuni, după transmiterea unei notificări cu cel puțin două zile lucrătoare în avans.

(3) Operaţiunile prevăzute la alin.(1) se vor realiza cu respectarea legislaţiei privind protecţia mediului înconjurător şi într-o manieră care să afecteze cât mai puţin aspectul exterior al proprietăţii.

**Art.22**. Titularul dreptului instituit în condițiile art.16 sau art.17 din prezentul Regulament are obligația să reașeze elementele rețelelor de comunicații electronice ori elementele de infrastructură fizică necesare susținerii acestora, în cadrul aceleiași proprietăți, când această reașezare este necesară pentru construcția de clădiri sau pentru efectuarea de lucrări de către Consiliul Județean Argeș, în condițiile, inclusiv referitoare la termen, convenite prin contractul încheiat potrivit prevederilor art.16 sau prin hotărârea judecătorească pronunţată în condiţiile art.17.

**Capitolul IX**

**Dispoziții privind autorizarea construirii rețelelor de comunicații electronice**

**Art.23.** (1) La elaborarea documentaţiilor de amenajare a teritoriului şi a documentaţiilor de urbanism, la realizarea lucrărilor de construire, reparare, modernizare, reabilitare sau extindere a drumurilor ori a reţelelor de utilităţi publice se va avea în vedere necesitatea instalării de reţele de comunicaţii electronice.

(2) În cazul realizării lucrărilor prevăzute la alin. (1) asupra unor imobile proprietate publică, autoritățile administrației publice care eliberează autorizații de construire ori care coordonează realizarea respectivelor lucrări vor publica anunțuri privind înregistrarea unei cereri de eliberare a autorizației de construire pentru lucrările prevăzute la alin. (1) sau privind realizarea altor categorii de lucrări, în termen de 10 zile de la data înregistrării cererii ori de la data la care autoritățile administrației publice locale cunosc realizarea respectivelor lucrări, astfel încât să existe posibilitatea realizării coordonate a unor lucrări de construire, instalare, întreținere, înlocuire sau mutare a rețelelor de comunicații electronice ori a elementelor de infrastructură fizică necesare susținerii acestora, în condițiile prezentului Regulament.

(3) Cu excepţia intervenţiilor urgente, aşa cum sunt acestea definite în anexa nr.2 *"Definirea unor termeni de specialitate utilizaţi în cuprinsul legii"* la Legea nr.50/1991 privind autorizarea executării lucrărilor de construcţii, republicată, cu modificările şi completările ulterioare, lucrările coordonate de autorităţile administraţiei publice nu vor putea fi demarate înaintea împlinirii unui termen de minimum 25 de zile de la data publicării anunţului prevăzut la alin.(2).

(4) Anunțul va fi publicat pe pagina de internet a Consiliului Județean Argeș, va fi afișat la Avizier și va cuprinde informații cu privire la zona în care urmează a fi realizate lucrările prevăzute la alin.(1), precum și data estimativă a începerii lucrărilor.

(5) Dacă furnizorii de rețele publice de comunicații nu optează pentru realizarea coordonată a lucrărilor de acces pe proprietatea publică a județului în același timp cu lucrările de construire, reparare, modernizare, reabilitare sau extindere a drumurilor ori a rețelelor de utilități publice, potrivit prevederilor prezentului articol, Consiliul Județean Argeș poate stabili condiții restrictive pentru acordarea autorizațiilor de construire în zona respectivă, pentru o perioadă de cel mult 2 ani, în cazul lucrărilor prevăzute la alin.(1) anunțate în condițiile prezentului articol cu cel puțin 6 luni în avans.

**Art.24.** (1) În cuprinsul proiectelor pentru autorizarea și realizarea lucrărilor de construcții se vor prevedea trasee sistematizate pentru instalarea de rețele de comunicații electronice.

(2) Autorizarea lucrărilor de infrastructură fizică a reţelelor de comunicaţii electronice se va face pe baza normativelor tehnice privind proiectarea şi realizarea infrastructurilor fizice şi a reţelelor de comunicaţii electronice, precum şi, după caz, pe baza normativelor tehnice privind proiectarea şi realizarea construcţiilor pe care se amplasează acestea.

**Art.25.** (1) Lucrările de acces pe proprietăți se pot efectua numai cu respectarea prevederilor legale referitoare la:

a) amplasarea, proiectarea, autorizarea executării, executarea, utilizarea și postutilizarea construcțiilor;

b) proiectarea şi amplasarea construcţiilor şi a instalaţiilor în zona reţelelor de energie electrică şi gazelor naturale, drumurilor şi în zona infrastructurii fizice feroviare, pe poduri, pasaje, viaducte şi tuneluri rutiere, precum şi în zonele supuse servituţilor de aeronautică civilă;

c) condițiile de amplasare a lucrărilor tehnico-edilitare și a stâlpilor pentru instalații în zona drumurilor și în zona infrastructurii feroviare;

d) calitatea în construcții;

e) protecția igienei și a sănătății publice;

f) protecția mediului;

g) protecția muncii;

h) protejarea monumentelor istorice.

(2) În măsura în care în anumite zone s-a instituit un regim de protecție prin planurile de amenajare a teritoriului și prin documentațiile de urbanism în ceea ce privește realizarea unor lucrări de acces pe proprietăți, precum și în cazul zonelor supuse unui regim special, conform prevederilor legale, exercitarea dreptului de acces nu se poate realiza decât după obținerea acordului organismelor competente.

(3) Obținerea avizelor sau a autorizațiilor necesare incumbă persoanei care solicită exercitarea dreptului de acces.

**Art.26.** (1) În zona drumurilor nu pot fi instalate infrastructuri fizice care:

a) restrâng ampriza drumurilor;

b) stânjenesc circulația autovehiculelor;

c) periclitează siguranța circulației, inclusiv prin reducerea vizibilității.

(2) Condițiile stabilite în vederea exercitării dreptului de acces pe domeniul public al Județului Argeș, potrivit prezentului Regulament, respectă principiile transparenței și obiectivității și vor fi nediscriminatorii față de toți furnizorii de rețele de comunicații electronice.

**Capitolul X**

**Prevederi finale:**

1. Exercitarea dreptului de acces al furnizorului se va face doar după încheierea unui contract de acces.
2. Contractul privind exercitarea dreptului de acces se va încheia pe o perioadă de 1 an, cu posibilitatea de prelungire prin acordul părţilor, exprimat în scris, cât și pe toată durata existenței rețelelor de comunicații electronice sau a elementelor de infrastructură fizică atunci când se aplică Art. 1 alin (2) din Decizia nr. 997/2018 *privind tarifele maxime care pot fi percepute pentru exercitarea dreptului de acces pe, deasupra, în sau sub imobilele proprietate publică,* respectiv *Pentru elementele de reţea de comunicaţii electronice şi elemente de infrastructură fizică care nu sunt incluse în anexă,  respectiv antene, cabinete, camere tehnice, camere de tragere, conducte, staţii de bază, stâlpi, piloni, turnuri, alte echipamente şi infrastructuri fizice suport, precum şi pentru cablurile şi cutiile pentru care se exercită un alt tip de acces decât cel prevăzut în anexă, tariful pentru exercitarea dreptului de acces pe, deasupra, în sau sub imobilele proprietatea publică nu poate depăşi valoarea de zero lei.*
3. Contractul de acces încetează prin acordul de voinţă al părţilor, prin dispariţia imobilului, la expirarea duratei sale, ca urmare a rezilierii pentru neexecutarea obligaţiilor sau în alte condiţii contractuale/ legale.
4. Condiţiile în care se realizează dreptul de acces a furnizorilor de reţele publice de comunicaţii electronice pe proprietatea publică, în termen de 30 de zile de la data primei cereri privind exercitarea dreptului de acces se publică pe pagina *web* oficială a titularului dreptului de proprietate sau titularului dreptului de administrare.
5. Lucrările de acces se pot efectua numai cu respectarea prevederilor prevăzute de *Legea nr. 159/2016 privind regimul infrastructurii fizice a rețelelor de comunicații electronice, precum și pentru stabilirea unor măsuri pentru reducerea costului instalării rețelelor de comunicații electronice,*, ale prezentelor condiții și a legislației din domeniul apărării naționale, securității statului.
6. Prezentele condiţii de acces se vor modifica și/sau completa în mod corespunzător în funcție de modificările/completările introduse în *Legea nr. 159/2016 privind regimul infrastructurii fizice a rețelelor de comunicații electronice, precum și pentru stabilirea unor măsuri pentru reducerea costului instalării rețelelor de comunicații electronice,*
7. Prezentele condiţii se completează de drept cu dispoziţiile legislaţiei şi reglementările în vigoare emise în acest sens.
8. În situația în care din măsurătorile fectuate de către autorități abilitate rezultă că aparatura amplasată afectează sănătatea persoanelor care își desfășoară activitatea în imobil sau a locuitorilor din zonă, în termen de 30 de zile de la aducerea la cunoștință, furnizorul de rețele de comunicații electronice va îndepărta aparatura respectivă pe cheltuiala proprie.
9. Titularul dreptului de administrare , în cazul în care dorește să modifice condițiile stabilite, are obligația de a publica proiectul de modificare/ completare cu 30 de zile înaintea datei aprobării, pe pagina proprie de internet, la sediul titularului.
10. În cazul unor defecțiuni care necesită lucrări de reparații cu caracter de urgență, ce apar în afara programului de primire a notificărilor, operatorul care va efectua lucrările de reparații de urgență, va anunța telefonic un reprezentant un reprezentant al Direcției Tehnice/Biroul Informatic, care se va deplasa la fața locului pentru constatare, respectiv va anunța Poliția Locală (daca este cazul).
11. Se va completa un proces verbal de constatare a defecțiunilor, în 2 exemplare, care se semnează pe loc de către reprezentantul operatorului/ împuternicitului și de către reprezentantul DT/BI, urmând ca în prima zi lucrătoare să se înregistreze pv.
12. Orice lucrări asupra rețelelor de comunicații electronice, se execută numai în cazul în care există un Contract în vederea exercitării dreptului de acces pe proprietatea publică/ privată a Județului Argeș, semnat între Județul Argeș și Operator.
13. În cazul în care anumite lucrări efectuate în exercitarea dreptului de acces pe proprietăți sunt afectate de lucrări de interes național sau de interes local de utilitate publică se va aplica procedura de expropriere, în condițiile Legii nr. 33/ 1994 privind exproprierea pentru cauză de utilitate publică.
14. Beneficiarul dreptului de acces poate solicita titularului dreptului de administrare, în situația în care nu există o soluție alternativă, tăierea, cu respectarea prevederilor legale din domeniul protecției mediului, a arborilor sau arbuștilor, ramuri sau radăcini care îngreunează efecuarea lucrărilor de acces pe proprietăți. Acestea se vor efectua pe cheltuiala beneficiarului.
15. Dacă, în termen de 45 de zile de la primirea solicitării, titularul nu efectuează operațiunile prevăzute la art.14), furnizorul poate realiza aceste operațiuni, după transmiterea unei notificări cu cel puțin 2 zile lucrătoare în avans.
16. Operațiunile prevăzute se vor realiza într-o manieră care să nu afecteze aspectul exterior al proprietății și mediului înconjurător.